b'\n_START_ARTICLE_\nAnel\xc4\x97 Kaulinyt\xc4\x97\n_START_PARAGRAPH_\nAnel\xc4\x97 Kaulinyt\xc4\x97 (1944 m. rugs\xc4\x97jo 14 d. \xc5\xbdalpi\xc5\xb3 miestelyje, Raseini\xc5\xb3 apskr.) \xe2\x80\x93 pianist\xc4\x97, muzikos mokytoja, chorved\xc4\x97, \xc5\xbeinomo muziko Leono Kaulinio dukt\xc4\x97.\n_START_SECTION_\nBiografija\n_START_PARAGRAPH_\n1949 m. i\xc5\xa1 Vokietijos su t\xc4\x97vais atvyko \xc4\xaf JAV ir apsigyveno Filadelfijoje, PA. Vaikyst\xc4\x97je prad\xc4\x97jo mokytis skambinti fortepijonu, mok\xc4\x97si Settlemento muzikos mokykloje Filadelfijoje. 1962 m. baigusi North East High School Filadelfijoje, toliau muzik\xc4\x85 studijavo Temple University College of Music, kur 1965 m. \xc4\xafgijo muzikos mokytojos bakalauro laipsn\xc4\xaf, o 1972 m. Philadelphijos mokykl\xc5\xb3 taryba jai suteik\xc4\x97 magistro laipsn\xc4\xaf. V\xc4\x97liau dainuoti dar mok\xc4\x97si pas vokalo pedagog\xc4\x85 R. Wallace, studijavo antropologij\xc4\x85 ir psichoanaliz\xc4\x99. Dar b\xc5\xabdama moksleiv\xc4\x97, dalyvavo orkestruose ir choruose, skambindavo koncertuose fortepijonu, dainavo Robert Page universiteto chore, buvo \xe2\x80\x9eVilties" choro koncertmeister\xc4\x97 ir chormeister\xc4\x97 (talkino savo t\xc4\x97vui). Didelis k\xc5\xabrybinis laim\xc4\x97jimas buvo pianist\xc4\x97s pasirodymas su Philadelphijos simfoniniu orkestru diriguojant Eugene Ormandy ir su New Yorko filharmonijos orkestru Lincolno centre diriguojant Leonardui Bersteinui._NEWLINE_Nuo 1965 m. mokytojavo Harging Junior High School, v\xc4\x97liau \xc5\xa0v. Andriejaus parapijos V. Kr\xc4\x97v\xc4\x97s ir kitose lituanistin\xc4\x97se mokyklose vadovavo moksleivi\xc5\xb3 chorams, 1985\xe2\x80\x931990 m. buvo vyr\xc5\xb3 vokalinio okteto koncertmeister\xc4\x97, nuo 1992 m. Philadelphijos \xc5\xa0v. Andriejaus ba\xc5\xbeny\xc4\x8dios vargoninink\xc4\x97 ir giesminink\xc4\x97, \xe2\x80\x9eVilties\xe2\x80\x9c mi\xc5\xa1riojo choro vadov\xc4\x97. Suk\xc5\xabr\xc4\x97 dain\xc5\xb3 chorams ir solistams: \xe2\x80\x9eMano T\xc4\x97vyn\xc4\x97\xe2\x80\x9c, \xe2\x80\x9eViltis\xe2\x80\x9c, \xe2\x80\x9eRudens svaja\xe2\x80\x9c, \xe2\x80\x9eMeil\xc4\x97\xe2\x80\x9c, \xe2\x80\x9eGarb\xc4\x97 b\xc5\xabti amerikie\xc4\x8diu\xe2\x80\x9c, \xe2\x80\x9eViena \xc5\xa1irdim\xe2\x80\x9c, \xe2\x80\x9eKod\xc4\x97l?\xe2\x80\x9c, \xe2\x80\x9eAtsiminimai\xe2\x80\x9c, \xe2\x80\x9eKal\xc4\x97d\xc5\xb3 nakt\xc4\xaf\xe2\x80\x9c ir kt. 1992 m. i\xc5\xa1leistas rinkinys \xe2\x80\x9eDainos Lietuvai\xe2\x80\x9c. JAV i\xc5\xa1leistos septynios dainos albume \xe2\x80\x9eMusic of America\xe2\x80\x9c (1993), \xe2\x80\x9eAmerica Sings\xe2\x80\x9c (1993), \xe2\x80\x9ePeace on Barth\xe2\x80\x9c (1994), \xe2\x80\x9eSpind of Christmas\xe2\x80\x9c (1995). Su t\xc4\x97vo vadovaujamu \xe2\x80\x9eVilties" choru nuo 1961 m. dalyvavo JAV ir Kanados lietuvi\xc5\xb3 dain\xc5\xb3 \xc5\xa1vent\xc4\x97se \xc4\x8cikagoje ir Toronte.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'